CELEX: 62010CN0397
Language: lt
Date: 2010-08-04 00:00:00
Title: Byla C-397/10: 2010 m. rugpjūčio 4 d. pareikštas ieškinys byloje Europos Komisija prieš Belgijos Karalystę

6.11.2010   
            
            
               LT
            
            
               Europos Sąjungos oficialusis leidinys
            
            
               C 301/8
            
         2010 m. rugpjūčio 4 d. pareikštas ieškinys byloje Europos Komisija prieš Belgijos Karalystę
   
   (Byla C-397/10)
   ()
   2010/C 301/10
   Proceso kalba: prancūzų
   
      Šalys
   
   
      Ieškovė: Europos Komisija, atstovaujama J.-P. Keppenne ir I. V. Rogalski
   
      Atsakovė: Belgijos Karalystė
   
      Ieškovės reikalavimai
   
   
               —
            
            
               Konstatuoti, kad nustatydama šiuos su aprūpinimo laikinu darbu agentūrų veikla susijusius įpareigojimus: kad vienintelis įmonės tikslas būtų aprūpinimo darbu veikla (Briuselio-sostinės regione), kad įmonė būtų įsteigta konkrečia teisine forma (Briuselio-sostinės regione) ir kad minimalus įstatinis kapitalas būtų 30 987 eurai (Flandrijos regione), Belgijos Karalystė neįvykdė įsipareigojimų pagal SESV 56 straipsnį.
            
         
               —
            
            
               Priteisti iš Belgijos Karalystės bylinėjimosi išlaidas.
            
         
      Ieškinio pagrindai ir pagrindiniai argumentai
   
   Pagrįsdama savo ieškinį Komisija pateikia tris pagrindus, susijusius su Sutarties dėl Europos Sąjungos veikimo 56 straipsnio pažeidimu.
   Kaip pirmąjį pagrindą ieškovė nurodo tai, kad nurodymas, jog vienintelis įmonės tikslas turi būti aprūpinimas darbu, yra didelė kliūtis kitose valstybėse narėse įsteigtoms įmonėms, kurios ten turi teisę vykdyti kitokią veiklą. Ši priemonė įpareigoja tokias įmones pakeisti savo įstatus, kad jos galėtų teikti paslaugas, nors ir laikinai, Briuselio-sostinės regione.
   Kaip antrąjį pagrindą Komisija nurodo tai, kad kitoje valstybėje narėje įsteigtos įmonės įpareigojimu turėti konkrečią teisinę formą ar įstatus labai ribojama laisvė teikti paslaugas. Darbuotojų apsaugos tikslą, kuriuo remiasi atsakovė, iš tiesų būtų galima pasiekti švelnesnėmis priemonėmis, pavyzdžiui, įmonės įpareigojimu įrodyti, kad ji turi atitinkamą draudimą.
   Galiausiai trečiuoju pagrindu ieškovė kritikuoja Flandrijos regiono atžvilgiu nustatytą įpareigojimą turėti bent 30 987 eurų įstatinį kapitalą, nes toks reikalavimas reiškia, jog tam tikros kitose valstybėse narėse įsteigtos įmonės būtų priverstos keisti savo įstatinį kapitalą, kad galėtų, nors ir laikinai, teikti paslaugas Belgijoje. Švelnesnės priemonės, pavyzdžiui, laidavimas ar draudimo sutarties pasirašymas, leistų pasiekti darbuotojų apsaugos tikslą, kurio siekia atsakovė.